Нэхъ лъапIэ дыдэу цIыхум иIэр дзыхь хуащI
Медицинэм и лэжьакIуэм и махуэр ди къэралым щагъэлъапIэ мэкъуауэгъуэм и ещанэ тхьэмахуэм. Ар цIыхухэм я узыншагъэр, гъащIэр хъумэн IэнатIэм пэрытхэм я махуэшхуэщ.
Медицинэм цIыху гъащIэм щиIэ мыхьэнэр къэлъытэгъуейщ. Жэуаплыныгъэшхуэ я пщэ къыдохуэ медицинэм и лэжьакIуэхэм — нэхъ лъапIэ дыдэу цIыхум иIэ узыншагъэр дзыхь хуащI абыхэм. Аращ абыхэм я Iэзагъэм, щIэныгъэм хагъахъуэ зэпыту екIуэкIын щIыхуейр.
Узыншагъэр хъумэн Iэ- натIэр иджы къэрал политикэм щагъэнэхъапэхэм ящыщщ. Ди республикэм щIэгъэхуэбжьауэ щокIуэкI узыншагъэр хъумэн IэнатIэр къэгъэщIэрэщIэжыныр, ар егъэфIэкIуэнымкIи къалэнышхуэ зэхуагъэувыжащ. Гулъытэ хэха хуащI медицинэ IуэхущIапIэхэм я мылъку-техникэ зэфIэкIыр къаIэтыным, узыншагъэр хъумэн IэнатIэм а унэтIыныгъэм щIэуэ къыхыхьэ псори нэсу къызэрыщагъэсэбэпыным.
Медицинэр IэмалыщIэхэм щыхуэкIуэ лъэхъэнэм гулъытэ щхьэхуэ хуащIыпхъэщ дохутырхэм я Iэзагъэм хэгъэхъуэным, ахэр я IэнатIэм егугъуным тегъэгушхуэным. Мыбдеж къыщыгъэсэбэпын хуейщ улахуэхэм хэгъэхъуэным егъэщIылIа Iэмалхэри. Ахэр псори я лэжьыгъэм къыхалъытащ республикэ унафэщIхэм. КъБР-м Узыншагъэр хъумэнымрэ курортхэмкIэ и министерствэм иужьрей зэманым нэхъ щIэгъэхуэбжьауэ щрагъэкIуэкI дохутырхэм я Iэзагъэм, зэфIэкIым хэгъэхъуэным хуэунэтIа Iуэхугъуэ пыухыкIахэр. Апхуэдэу къэралым и медицинэ щIэныгъэлI цIэрыIуэхэр кърагъэблагъэурэ конференцхэр, зэIущIэхэр ди щIыпIэм щызэхашэ.
Иджыблагъэ министерствэм щекIуэкIа зи чэзу зэIущIэм и гугъу щащIащ «2013 — 2017 гъэхэм КъБР-м узыншагъэр хъумэн IэнатIэм и лэжьакIуэхэм я зэфIэкIым зегъэужьын» программэ зэрызэхалъхьам. Абы ипкъ иткIэ, IэщIагъэлIхэр щахуримыкъу щIыпIэхэм щылэжьэну кIуэ дохутырхэм я улахуэм мазэ къэс ахъшэ бжыгъэ гуэр хущIагъунущ. Къуажэхэм щыIэ медицинэ IуэхущIапIэхэм щылажьэ IэщIагъэлIхэр трагъэгушхуэн папщIэ абыхэми я улахуэми хущIагъунущ.
Медицинэм и лэжьакIуэ псоми я махуэшхуэмкIэ дохъуэхъу. ЕхъулIэныгъэ, узыншагъэ быдэ яIэу, я гуащIэм и хъер ялъагъуу, гупсэхугъуэрэ зэIузэпэщыгъэрэ я унагъуэхэм илъу куэдрэ псэуну ди гуапэщ.
ЩхьэщэмыщI Изэ,
«Адыгэ псалъэ» газетым узыншагъэр хъумэнымрэ экологиемкIэ и къудамэм
и унафэщI.
